**ORDENANZA MUNICIPAL REGULADORA DAS ACTIVIDADES NOS MONTES E ESPACIOS FORESTAIS**

**CAPÍTULO 1.-MONTES E ESPACIOS FORESTAIS**

**Artigo 1º Ámbito e delimitación**

1.-Comprende os espacios forestais e de monte (1) entendendo como tales os terreos que non son nin urbanos nin agrícolas, e do que os usos primarios (2) preservaranse por constituír reservas naturais, elementos de separación e definición dos ámbitos dos núcleos ou simples referencias da paisaxe, libres de edificación.

2.-A súa delimitación precisa establecerase nos planos de ordenación.

3.-O Concello realizará un catálogo das masas e/ou especímenes forestais de interese existentes no ámbito territorial da súa competencia, e negociará cos/as seus propietarios/as ou titulares as medidas de protección, uso e explotación destes.

**Artigo 2º Bosque atlántico**

Os sistemas vinculados ó bosque atlántico (3), en particular estarán suxeitos á tutela definida pola Lei 4/89, do 27 de maio, de conservación das especies naturais e da flora e fauna silvestre, coas determinacións establecidas no Decreto 82/89, do 12 de maio, da Consellería de Agricultura, polo que se regula a figura do espacio natural en réxime de protección xeral.

**Artigo 3º Especies estrañas**

1.-No proceso de conservación, repoboación e rexeneración (4) das masas forestais, prohíbese o emprego de especies estrañas (5) ó respectivo sector que danen o carácter da paisaxe e o equilibrio ecolóxico.

2.-Para os efectos do apartado anterior, consideraranse especies estrañas aquelas que non estean clasificadas como comúns no catálogo municipal de especies forestais, ou que sexan determinadas como tales polos servicios técnicos municipais competentes segundo os criterios científicos máis comúns.

**Artigo 4º Actividades preventivas e extractivas**

1.-Toda intervención relacionada coa apertura de vías forestais, devasas, cortas de árbores e similares suxeitarase a licencia e a tutela dos organismos competentes (Consellería de Medio Ambiente; Dirección Xeral de Montes e Ambiente Natural) e do Concello (Concellería de Medio Ambiente).

2.-Os/as propietarios/as dos terreos deberán levar a cabo os aproveitamentos e explotacións de que fosen susceptibles, de acordo coas disposicións do organismo competente.

**Artigo 5º Zonas de protección agrícola**

Nas zonas de protección agrícola prohíbense as explotacións forestais (6), salvo autorización expresa do organismo competente na materia agrícola (Consellería de Agricultura).

**Artigo 6º Zonas de protección de costas**

1.-Con carácter xeral, nas cortas de zonas forestais lindantes con proteccións de costas, segundo a lexislación vixente, preservarase a masa arbórea que se sitúe na primeira liña de masa forestal cunha profundidade de 25 metros dende a liña de deslinde do dominio público marítimo terrestre.

2.-Nos espacios forestais do litoral municipal nos que sexa especialmente dificultosa a repoboación con especies forestais polas características do terreo e as condicións ambientais provocadas polo influxo do mar (ventos, solos, salinidade, etc.) os servicios técnicos municipais competentes poderán determinar razoadamente a ampliación da distancia especificada no apartado anterior co fin de preserva-las masas arbóreas existentes.

**Artigo 7º Zonas de dominio público hidráulico**

Prohíbense as podas, entresacas, cortas, sementeiras e repoboacións nas canles públicas e zonas de servidume sen a correspondente autorización administrativa, conforme á vixente Lei 29/1985, do 2 de agosto, de augas.

**Artigo 8º Nivelacións de terreo**

1.-Prohíbense as nivelacións do terreo que modifiquen as características naturais do solo e alteren a paisaxe.

2.-Como consecuencia do apartado anterior, consideraranse prácticas prexudiciais o aterrazamento e os regos en faixas.

**Artigo 9º Plans especiais**

1.-Poderanse redactar polo Concello e demais organismos competentes, uns plans especiais para determinados sectores que regulen os aspectos de utilización destes espacios como partes do sistema de espacios libres municipais ou comarcais de acondicionamento recreativo (miradoiros, campos de festa, áreas recreativas, campings, etc.).

2.-Na confección dos plans do apartado anterior especificarase a obrigatoriedade do cumprimento do disposto na Lei 1/1995, do 10 de febreiro, de protección ambiental de Galicia, en particular no referido no título II (técnicas e medidas de defensa) desta e disposicións que a desenvolven.

3.-Prohíbense en xeral tódolos usos que supoñan unha edificación permanente.

**CAPÍTULO 2.-PLANTACIÓNS FORESTAIS**

**Artigo 10º Novas plantacións**

1.-As novas plantacións de eucaliptos que supoñan máis de 5 hectáreas na masa continua deberán solicitar autorización de plantación, nos termos establecidos no artigo 2.1 do Decreto 81/1989, do 10 de maio, da Consellería de Agricultura.

2.-Non se permitirán as novas plantacións de eucaliptos nos terreos ocupados por masas de frondosas.

3.-Simultaneamente á rendibilidade das repoboacións forestais feitas con especies estrañas e de crecemento rápido, estimarase polas administracións competentes á promoción das especies correspondentes á vexetación potencial natural da comarca, co fin de favorece-la rexeneración do equilibrio paisaxístico e ecolóxico da zona forestal do Concello.

4.-As primeiras repoboacións, nos termos establecidos no apartado 11 do anexo ó Decreto 442/1990, do 13 de setembro, de avaliación de impacto ambiental para Galicia están suxeitas á realización de estudio do impacto ambiental.

**Artigo 11º Distancias mínimas**

1.-Con carácter xeral nas plantacións forestais colindantes cos predios de cultivo agrícola, praderías ou pasteiros, deberán de respectarse as distancias seguintes entre o inicio da plantación e os lindes correspondentes do predio colindante:

a) Eucaliptos (xénero Eucalyptus): distancia mínima de 6 metros.

b) Piñeiros (xénero Pinus) e outras resinosas ou coníferas: distancia mínima de 4 metros.

c) Chopos (xénero Populus): distancia mínima de 3 metros.

d) Frondosas: distancia mínima de 4 metros.

2.-Independentemente das limitacións con carácter xeral do apartado anterior, as novas plantacións ou replantacións de piñeiro e eucalipto respectarán a distancia mínima de 50 metros respecto a vivendas; no caso de predios colindantes con repoboacións de caducifolios, a distancia mínima a respectar será de 6 metros.

3.-Para os efectos do apartado anterior, consideraranse tamén como novas plantacións os/as que nazan espontaneamente e os rebrotes que resulten da corta das plantacións existentes a partir da entrada en vigor da presente ordenanza.

4.-Tódalas plantacións forestais lindantes con viais de titularidade pública respectarán as distancias establecidas no Plan xeral de ordenación municipal.

4.1.-As faixas de terreo resultantes da salvagarda das distancias mínimas indicadas manterase limpa de maleza, restos e rebrotes de árbores.

4.2.-Se existisen gabias ou estructura similar, a distancia medirase a partir do bordo destas máis preto á plantación.

5.-No caso de existir tendidos eléctricos ou telefónicos, e sen prexuízo do disposto con carácter xeral, habilitaranse espacios libres para servidume de mantemento das ditas instalacións, que serán de 2 metros a cada lado dos tendidos, medidos a partir das proxeccións verticais dos bordos extremos destes. Esta zona libre deberá respectarse igualmente para calquera estructura de sinalización terrestre (sinalización de viais, etc.) ou marítima (postes de milla, etc.) e neste derradeiro caso non poderá impedirse a súa correcta visibilidade dende o mar.

6.-Nas zonas de difícil visibilidade dos viais públicos, como curvas e canles, e a criterio dos servicios municipais competentes, prohíbense as plantacións arbustivas ou arbóreas nunha faixa de 5 metros de ancho, medida dende o bordo máis exterior do vial ata o inicio da plantación, e de longo segundo especifiquen os servicios técnicos municipais, segundo as características do trazado do vial.

7.-O voo das plantacións forestais non poderá invadi-lo espacio dos viais, determinado pola proxección vertical dos seus bordos máis externos e, no caso de facelo, poñeranse as árbores de xeito que deixen unha altura de gálibo de 5 metros como mínimo.

8.-As distancias contidas nesta ordenanza consideraranse aplicadas en proxección horizontal, salvo especificación particular.

**CAPÍTULO 3.-DEPÓSITO, CARGA E TRANSPORTE DE MADEIRA DE CORTA**

**Artigo 12º Realización de tarefas extractivas**

O presente capítulo regula, en xeral, as tarefas extractivas da madeira, e en particular, a realización de operacións de depósito, carga e transporte en vehículos con peso máximo autorizado (PMA) superior a 5 Tm de madeira procedente da corta ou entresaca.

**Artigo 13º Licencia de actividade**

1.-A realización das actividades descritas no artigo anterior, dentro do territorio municipal de Cedeira, sométase a licencia.

2.-A licencia terá un carácter anual, e renovarase antes de finaliza-lo período de vixencia.

3.-O importe desta regulamentarase na ordenanza fiscal correspondente.

**Artigo 14º Rexistro**

As persoas físicas ou xurídicas que realicen tal actividade inscribiranse nun rexistro establecido para tal efecto, no que fará constar, alomenos, a identificación dos/as titular/es da explotación, razón social, NIF ou CIF e os vehículos adscritos á actividade, coa indicación da marca, modelo, características do carrozado, matrícula e PMA.

**Artigo 15º Fianzas**

1.-Independentemente da taxa que se fixe nas ordenanzas fiscais, correspondentes os/as beneficiarios/as da licencia presentarán, antes da concesión desta, os xustificantes de ter depositada a fianza, por calquera dos procedementos establecidos pola lexislación vixente, polos importes indicados no apartado seguinte, para responder do arranxo dos danos que puidesen producir nos viais, e a limpeza dos restos das operacións de depósito e carga de madeira.

2.-Para os efectos da fixación de fianzas, estableceranse dúas categorías de vehículos:

a) Con PMA inferior a 16 Tm: 250.000 pesetas.

b) Con PMA igual ou superior a 16 Tm: 500.000 pesetas.

**Artigo 16º Solicitude de autorización de extraccións**

1.-Co fin de garanti-la axeitada conservación dos camiños e vías municipais, e sen prexuízo dos permisos e autorizacións que sexan outorgados polos órganos competentes na materia, establécese a obrigatoriedade de solicitar ó Concello autorización para efectuar cortas ou entresacas en plantacións forestais.

2.-A solicitude de autorización para corta incluirá a descrición das condicións da entresaca, non sendo autorizable a corta a "matarrasa".

3.-A solicitude descrita no apartado 1 será responsabilidade do/s madeireiro/s encargado/s dos traballos, e fará constar:

a) Especie forestal obxecto da corta.

b) Tm que van extraer.

c) Localización do predio onde se vai efectua-la extracción (nome do monte, parroquia, lugar, e calquera denominación que permita a identificación inequívoca do enclave).

d) Datos do/os titular ou titulares do predio (nome e apelidos ou razón social, copia do NIF/CIF e teléfono), e copia do recibo de merca da madeira ou documento xustificativo de autorización para proceder á extracción.

e) Camiños e/ou vías a utilizar nos traballos.

f) Vehículos a utilizar no transporte.

4.-As taxas pola tramitación da autorización estableceranse na ordenanza fiscal correspondente.

**Artigo 17º Reaparición de deterioros, limpeza e reciclado de restos**

1.-Sen prexuízo do establecido na lexislación urbanística, de medio natural forestal, do Código da circulación e demais lexislación, normas e/ou ordenanzas que puidesen ser de aplicación, o/a posuidor/a dunha licencia para corta, depósito, carga e transporte de madeira estará obrigado a reparar de forma inmediata os deterioros producidos nos viais, ou nas estructuras anexas, así como á retirada dos restos procedentes das operacións de corta, carga e almacenamento.

2.-Na autorización de corta farase consta-la obriga e conformidade por parte do/a titular da actividade, de retirar da zona de extracción e depositar no vertedoiro controlado tódolos lixos que puidesen depositarse (latas, recipientes de bebidas, etc.).

3.-Igualmente, na autorización de corta farase consta-la obriga e a conformidade por parte do/a titular da actividade de recoller e retirar ás zonas de depósito establecidas os restos derivados desta (pólas, cortizas e follaxe).

**Artigo 18º Carga e depósitos de materiais**

1.-Prohíbese terminantemente realizar tarefas de carga e almacenamento sobre os viais e estructuras anexas.

2.-Os viais situados na zona de extracción e depósito estarán debidamente sinalizados conforme á lexislación vial vixente, e vixiados co fin de previr ós/ás usuarios/as destes da realización da actividade e dos restos derivados desta.

3.-Os restos ou depósitos de materiais procedentes da corta, poda ou entresaca, non poderán invadi-los viais, tanto na zona de circulación de vehículos como de peatóns, nin menoscaba-la funcionalidade das gabias, canellóns, canalizacións, pontes ou calquera outro tipo de canle ou paso de auga, como de calquera outra infraestructura auxiliar ou anexa ós viais, nin supoñer risco para os usuarios da vía.

4.-Prohíbese o verquido de residuos procedentes das operacións regulamentadas na presente ordenanza nos lugares non autorizados expresamente para isto.

5.-O Concello establecerá parques de clasificación, cargadeiros e zonas de carga intermedia dos materiais procedentes da corta nos cales se acumularan para a súa carga en vehículos de PMA superior a 5 Tm, prohibíndose a circulación destes polas vías de titularidade pública nas que o firme non sexa apto para isto.

6.-As moreas de madeira ou leña dispoñerán no lugar de extracción, e antes do seu translado ós espacios habilitados para tal efecto, distanciadas entre si un mínimo de 10 metros.

7.-As moreas de pólas, cortizas e follaxe dispoñeranse no lugar de extracción, e antes do seu translado ós espacios habilitados para tal efecto, distanciadas entre si un mínimo de 25 metros.

**Artigo 19º Execución subsidiaria**

Transcorrido un prazo de sete días dende que se producisen ou se tivese coñecemento dos danos, a infracción ou a acumulación de restos, o Concello poderá realizar con cargo á finalización depositada as operacións de reparación, corrección e/ou retirada de restos, sen prexuízo da sanción que proceda e de exerce-las accións oportunas para resarcirse dos custos, se estes non fosen totalmente cubertos pola fianza.

**Artigo 20º Control**

O Concello, a través da Concellería de Medio Ambiente, supervisará o cumprimento das actividades reguladas na presente ordenanza mediante os servicios técnicos municipais competentes.

**CAPÍTULO 4-RÉXIME SANCIONADOR**

**Artigo 21º Clasificación das infraccións**

1.-Infraccións leves: consideraranse infraccións leves, para os efectos do disposto na presente ordenanza, o incumprimento do disposto no artigo 11.

2.-Infraccións graves: consideraranse infraccións graves para os efectos do disposto na presente ordenanza:

a) A reiteración en infraccións leves.

b) As infraccións ós artigos 3, 5, 6, 7, 8 e 10.

c) As infraccións ós artigos 16, 17 e 18.

3.-Infraccións moi graves: consideraranse infraccións moi graves, para os efectos do disposto na presente ordenanza:

a) A infracción do artigo 9.

b) A reiteración en infraccións graves.

c) O exercicio das actividades descritas na presente ordenanza sen estar na posesión da correspondente licencia.

**Artigo 22º Sancións**

A contía das multas establécese conforme á Lei 7/85, reguladora das bases do réxime local.

1.-As infraccións clasificadas como leves sancionaranse coa obriga de elimina-lo arboredo ata cumpri-las distancias mínimas sinaladas, e multa, do xeito seguinte:

a) Con carácter xeral, polo simple incumprimento da distancia mínima sinalada: de 1.000 a 25.000 pesetas.

b) Por cada árbore situada a menor distancia mínima da preceptuada: 1.000 pesetas.

2.-As infraccións clasificadas como graves sancionaranse con multa de 25.001 a 50.000 pesetas.

3.-As infraccións clasificadas como moi graves sancionaranse con multa de 25.001 a 50.000 pesetas.

4.-O exercicio das actividades contempladas na presente ordenanza sen estar en posesión da correspondente licencia lle será de aplicación a sanción máxima prevista, sen prexuízo da inmobilización inmediata do vehículo pola Policía Local ata a conclusión do expediente, ou o depósito da fianza polas máximas cantidades que puidesen derivarse da súa instrucción.

**Artigo 23º Anulación de licencia**

1.-O incumprimento reiterado ou a falta de pagamento das cantidades adebedadas en concepto dos preceptos establecidos na presente ordenanza, unha vez exista resolución firme, supoñerá a anulación da licencia, e polo tanto, a baixa automática de tódolos vehículos amparados nesta no rexistro e con isto a perda de tódolos dereitos derivados e polo tanto, a prohibición do exercicio das actividades reguladas na ordenanza no ámbito territorial do Concello de Cedeira.

2.-Non se concederá nova licencia, renovación nin novas anotacións no rexistro de vehículos, ás persoas físicas ou xurídicas incursas en causa de anulación ou que manteñan débedas derivadas do expediente de tramitación ou sanción aberto no cumprimento dos preceptos da presente ordenanza ata a conclusión do expediente e/ou liquidación dos importes pendentes.

3.-A anulación da licencia comporta a non concesión dunha nova durante un período mínimo dun ano, que comezará a contar dende a data na que exista resolución firme.

4.-Unha segunda anulación da licencia supoñerá a non concesión de renovación, ou nova licencia de actividade, á persoa física ou xurídica titular desta.

**Disposicións adicionais**

Primeira.- O establecido na presente ordenanza enténdese sen prexuízo das actuacións que correspondan a outros organismos da Administración dentro das súas respectivas competencias.

Segunda.-Ós catro anos da entrada en vigor da presente ordenanza analizaranse os resultados e se proporán, se procedera, as modificacións oportunas.

**Disposicións transitorias**

Primeira.-As plantacións existentes deberán adecuarse ó disposto nesta ordenanza trala primeira corta efectuada a partir da entrada en vigor desta.

Quedan excluídas do anterior aquelas plantacións que pola súa singularidade (árbores monumentais; especies singulares, etc.) sexan obxecto doutro tratamento. Para isto será preceptivo contar co informe favorable dos servicios técnicos municipais.

Segunda.-No caso de vivendas con antigüidade acreditada de alomenos 10 anos, as plantacións de piñeiro, eucalipto e frondosas colindantes deberán adecuarse ás distancias mínimas sinaladas no artigo 11.2 no prazo máximo dun ano, que comezará a contar a partir da entrada en vigor da presente ordenanza.

No resto dos casos cumpriranse os prazos especificados na disposición transitoria primeira.

**Glosario**

(1).-Monte, terreo ou propiedade forestal: (ver art. 1 da Lei de montes, do 8 de xuño de 1957, e art. 4 do regulamento desta).

Para os efectos da lexislación forestal, enténdese pola terra na que vexetan especies arbóreas, arbustivas, de mato ou herbáceas, sexa espontaneamente ou procedan da semente ou plantación, sempre que non sexan características do cultivo agrícola ou fosen obxecto deste.

Exceptúanse os terreos que, formando parte dun predio fundamentalmente agrícola e sen estar cubertos apreciablemente con especies arbóreas ou arbustivas de carácter forestal, resultaren convenientes para atender ó sostemento do gando da propia explotación agrícola e, así mesmo, os prados desprovistos sensiblemente de arboredo da dita natureza e as pradeiras situadas nas provincias do litoral cantábrico.

Baixo a denominación de montes se comprenden tódolos terreos que cumpran as condicións especificadas no parágrafo anterior e aqueloutros que, sen reunilas, fosen ou sexan obxecto de resolución administrativa por aplicación das leis que regulen esta materia e en virtude da cal quedarán ou queden adscritos á finalidade de ser repoboados ou transformados, por tanto, en terreos forestais.

(2).-Usos primarios: considéranse como tales, o aproveitamento múltiple dos recursos que proporciona o monte, considerándose tradicionalmente como productos principais os obtidos nas explotacións forestais e gandeiras (silvopascicultura), como leña, madeira, resina, cama do gando, pasto, etc., e como productos secundarios os obtidos do aproveitamento das especies vexetais que forman o sotobosque que se desenvolve espontaneamente, como froitos, plantas medicinais, aromáticas e melíferas, fungos, etc.

(3).-Bosque atlántico, carballeira atlántica ou bosque mixto caducifolio: é a formación clímax fundamental do monte galego, manifestada nas "carballeiras" ou "fragas". Este bosque caducifolio primitivo está integrado principalmente polo carballo (Quercus robur) como especie dominante. Segundo a localización xeográfica e condicións climáticas atópanse outros tipos de bosques caducifolios, pero no término municipal de Cedeira o bosque natural predominante sería a carballeira; neste bosque son frecuentes outras frondosas caducifolias como o castiñeiro (Castanea sativa), se ben non fora na súa orixe unha árbore autóctona; a abeleira (Corylus avellana), o plataneiro (Acer pseudoplatanus); a cerdeira (Prunus avium); o bidueiro (Betula celtibérica) en zonas máis húmidas; o freixo (Fraxinus excelsior) se hai solo de boa calidade, entre as máis comúns; e outras perennifoias como o loureiro (Laurus nobilis) e o acivro (Illex aquifolium).

(4).-Convén facer unha precisión terminolóxica dado o uso común que se realiza dos conceptos repoboación, rexeneración e reforestación:

Repoboar é plantar ou sementar con especies forestais tanto arbóreas como arbustivas que xa existen con anterioridade ou historicamente, pero que non eran as que se daban potencialmente no territorio.

Rexenerar é axudar a proporcionar especies arbóreas ou arbustivas que constitúen a potencialidade do territorio dentro dunha área que sufriu algún tipo de alteración.

Reforestar é poboar un territorio con especies arbóreas ou arbustivas que non se ten coñecemento histórico da dita vexetación.

(5).-Especies estrañas: para a determinación das especies estrañas é precisa a elaboración do catálogo municipal de especies forestais e da ordenación dos montes do municipio, ben mediante plans especiais ou dun plan de ordenación de recursos naturais. En defecto destes, é preciso recorrer ó criterio dos servicios técnicos municipais competentes.

(6).-Explotación forestal: en xeral, enténdese polas plantacións arbóreas efectuadas no terreo forestal, que poden ser monoespecíficas (monocultivos: unha soa especie arbórea) ou poliespecíficas (policultivos: dous ou máis especies arbóreas), efectuadas co fin de obter un rendemento económico.